title: Plampalacios
text: Plampalacios (/plampa'laθjos/~/pɾampa'laθjos/) ye un lugar aragonés d'o municipio de l'Aínsa-Sobrarbe, en a comarca de Sobrarbe y a provincia de Uesca. Actualment se troba deshabitau.
  
  Plampalacios estió capital d'un municipio homonimo, dica que perdió l'achuntamiento quan l'absorvió lo municipio de Cosculluela de Sobrarbe, en bell momento en o periodo intercensal 1842-1857.
  
  Cheografía
  Plampalacios ye a 2 kilometros en sudeste de Cosculluela de Sobrarbe, a suya antiga cabecera municipal, en a valle d'o río Cinca.
  
  Antigament yera bien comunicau porque aman d'os casars i pasaba la carretera tradicional de Balbastro ta l'Aínsa, pero dende a inundación d'o pantano de Mediano, en 1969, a carretera fue desviada y o camín de Plampalacios quedó como un desbarro, cubierto por l'augua entibada. En l'actualidat, se i puede arribar por un camino que baixa dende Cosculluela de Sobrarbe, y con pior sender tamién dende Camporretuno.
  
  Como a etimolochía d'o suyo nombre indica, Plampalacios ye en un plano debaixo de o tozal de Cosculluela, a on que a valle d'a Cinca forma ya lo cul, más cantimplano, y a población disposaba de huerta con regano que se quitaba de lo río Cinca.
  
  Por a suya posición, aman d'o río, a Plampalacios lo expropión entero en os anyos 1960, pus heba de quedar inhabitable a conseqüencia de a proximidat d'a lamina d'augua maxima de o pantano de Mediano. Qualques casas d'a localidat quedan inundadas en as anyadas que l'embalse ye más alto, anque a diferencia de Mediano, l'augua nunca no cubre a población entera.
  
  As casas fuén dinamitadas en a decada de 1990 ta privar o riesgo d'accidents. Se i conserva la ilesia parroquial, de Sant Bertolomeu, detada en o sieglo XVIII. Aman d'a población, anque a un poquet más d'altaria y por ixo a salvo de l'entibo, i ha una ermita d'o sieglo XVII consagrada a l'advocación d'a virchen María, que se conoix como ermita de la virchen d'o Plano.
  
  Toponimia
  O toponimo «Plampalacios» se composa de dos lemas, prou evidents, que son «plan» y «palacio», con un significau intuible de «palacios -casas grans- en un plano» u «plano de palacios». Manimenos, no i ha documentacions antigas de o nombre que no estase ya fosilizau en ista forma unida: Se troba como Plampalacios en o documento más antigo que se'n tiene, que ye la suya aparición en o fogache de 1488
  
  Demografía
  
  Referencias
  
  Vinclos externos 
    En http://www.despobladosenhuesca.com/
    Imáchens d'a ilesia y d'o pantano.
  
  Lugars de l'Aínsa-Sobrarbe
  Lugars afectaus por l'entibo de Mediano
  Despoblaus d'a provincia de Uesca